B-20

B-20 () – tarybinė 20 mm kalibro aviacinė patranka, sukurta 1944 m. Michailo Berezino. Ši patranka sukurta perdarius M. Berezino 12,7 mm aviacinį kulkosvaidį UB ir pritaikius ŠVAK patrankos šoviniui 20×99 mm R. Patranka kurta konkursui, kuriame dalyvavo ir Semionas Vladimirovas (patranka V-20) bei Borisas Špitalnis (patranka Š-20). Pagal kitą versiją Špitalnio patranka vadinosi ŠA-20.

Kūrimo istorija 
Patrankos konstravimo darbai buvo pradėti dar 1941 m. Liepos 11 d. išėjo TSRS Valstybinio gynybos komiteto nutarimas Nr. 106 „Apie 20 mm Berezino aviacinės patrankos bandymus“ (Об испытании 20 мм авиационной пушки Березина). Buvo planuota iki liepos 16 d. atlikti dviejų patrankų gamyklinius bandymus, o iki 18 d. paruošti 3 patrankas poligoniniams bandymams. Liepos 25 d. buvo numatyta dvi sparnines patrankas sumontuoti lėktuve Il-2, o vieną variklinę patranką – naikintuve LaGG-3 atlikti skrydžio bandymus.

TSRS ginkluotės liaudies komisaras Vladimiras Novikovas memuaruose rašė, kad pirmą kartą patranka bandoma buvo tik 1943 m. pabaigoje. Jo žodžiais pagrindiniai techniniai sunkumai buvo su perdaroma spyna ir uoksu. Sunkumų priežastis, ko gero, buvo ta, kad ŠVAK patrankos šovinių tūtelės buvo atbrailinės, o UB kulkosvaidžio naudojamų 12,7 mm šovinių tūtelės buvo beatbrailės. 

Patrankos buvo naudotos lėktuvuose LaGG-3, La-5, La-7, Jak-1, Jak-3P, Jak-7b, Tu-2, Il-2 ir Il-10.

Konstrukcija
Konstravimas bendradarbiaujant su gamyklos konstruktoriais baigėsi tuo, kad patranka B-20 sukonstruota ne tik labai lengva (dukart lengvesnė už ŠVAK), bet ir žymiai patogesnė gaminti.

A. Širokoradas rašė, kad patranka konstrukciškai nieko nesiskyrė nuo pirmtako kulkosvaidžio UB, tačiau skirtumų yra. Didžiausias skirtumas tas, kad patrankos vamzdis užrakinamas vertikalaus pleišto spyna, o kulkosvaidis – šoninio pleišto spyna.
Patrankos spyna sudaryta iš dviejų dalių: pirma traukia šovinį iš imtuvo, antra – spyna siaurąja prasme.

Patranka šūvio metu šovinį iš imtuvo traukia tolydžiai, užkabinanti detalė pradžioje nejuda. O kulkosvaidyje UB šovinys užkabinamas dideliu greičiu, kurį užkabinanti detalė įgyja laisvos eigos atgal metu, dėl ko šovinys gali būti išardytas – kulka ištraukta iš tūtelės.

Berezinas sukūrė naują pneumatinio pertaisymo įtaisą be pagalbinio cilindro. Plačiai panaudota elektrifikacija – buvo sukurtas elektrinio nuleistuko mechanizmas, elektriniai jutikliai, signalizavę apie patrankos paruoštumą šauti.

Patrankos šoviniai buvo su sviediniais:
 BZ (БЗ; бронебойно-зажигательный 'šarvamušis padegamasis'), masė 97 g. 400 m nuotoliu pramušdavo 14 mm šarvą.
 OZ (ОЗ; осколочно-зажигательный 'skeveldrinis padegamasis'), masė 96 g.

Gamyba
B-20 į ginkluotę buvo priimta TSRS Valstybinio gynybos komiteto 1944 m. spalio 10 d. nutarimu Nr. 6681 „Apie drg. Berezino konstrukcijos 20 mm kalibro palengvintos aviacinės automatinės patrankos B-20 priėmimą į Raudonosios Armijos KOP ginkluotę“ (О принятии на вооружение ВВС Красной Армии облегчённой авиационной автоматической пушки Б-20 калибра 20 мм конструкции т. Березина). Nuo 1945 m. kovo iki karo pabaigos buvo išleisti 368 naikintuvai La-7 su 3 patrankomis, visi gamykloje Nr. 381.

Jau priėmus į ginkluotę paaiškėjo, kad yra sunkumų su patikimumu. 1945 m. rudenį KOP Mokslinio tyrimo institute vykusiuose bandymuose „tripatrankiai“ naikintuvai La-7 iki užsikirtimo iššaudavo vidutiniškai 3200 šovinius vietoj planuotų 5000. V. Šavrovas rašė, kad „pradžioje patrankos šaudydamos turėjo problemų, bet per du mėnesius jos buvo išspręstos“.

Pagal Novikovo memuarus pagrindinis B-20 gamintojas buvo Kirkižo vardo Kovrovo gamykla Nr. 2, kuri karo metais pagamino apie 9 tūkst. patrankų B-20.

 Modifikacijos
 B-20М – variklinė patranka (įtaisoma variklio su V pavidalo cilindro bloku plyšyje).
 B-20S – sinchroninė patranka (skirta šaudyti pro besisukančio propelerio mentes).
 Širokoradas ir Šavrovas rašė, kad egzistavo ir sparninis patrankos variantas, bet kiti šaltiniai apie tai informacijos neturi.
 1946 m. imtos gamninti patrankos B-20E (elektrifikuotos), naudotos kaip gynybos ginklas strateginiuose bombonešiuose Tu-4. Tada patranka B-20E buvo įrengta vietoje vienos iš patrankų NS-23 Lavočkino lėktuve La-120.
 1951 m. Gamykloje Nr.23 buvo gaminti bombonešiai Tu-2S su patrankomis B-20EN. Kitais metais šios patrankos buvo montuojamos į šturmuotuvus Il-10M kaip aviacinio artilerijos įrenginio VU-9M (ВУ-9М''; elektrifikuota modifikacija) dalis.

Nuorodos 

Aviacijos ginkluotė